Nakon objave predsedničke kandidature Aleksandra Vučića

Tomislav Nikolić, aktuelni predsednik Srbije koji je odlučio da se kandiduje za drugi mandat, radi na osnivanju svoje stranke koja bi trebalo da se zove Izvorni SNS, saznaje Danas od izvora bliskih Nikoliću.

Foto: ANTONIO COTRIM / EPA

Prema našim nezvaničnim saznanjima, Nikolić za sada ima podršku 12 poslanika SNS u Skupštini Srbije što mu daje mogućnost osnivanja novog poslaničkog kluba.

Međutim, ovu informaciju večeras je demantovala Stanislava Pak, savetnica za medije predsednika Srbije.

„To je samo jedan od pokušaja da se spreči dogovor između Nikolića i Vučića“, ističe za Danas, savetnica za medije predsednika Srbije.

Podsetimo, Nikolić za svoju kandidaturu nema podršku Glavnog odbora stanke koja je u petak donela odluku da kandidat SNS bude Aleksandar Vučić, premijer Srbije i lider SNS. Dogovor Nikolića i Vučića o jednom kandidatu nije realan, kažu izvori Danasa.

Kako su mediji najavili, u nedelju bi moglo da dođe do susreta Nikolića i Vučica. Hoće li do sastanka doći, nismo uspeli da proverimo u kabinetima premijera i predsednika.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se